AFGØRELSE TRUFFET AF DET BLANDEDE EØS-UDVALG Nr. 20/98 af 6. marts 1998 om ændring af bilag XV (statsstøtte) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt »aftalen«, særlig artikel 98, og

ud fra følgende betragtninger:

Bilag XV til aftalen blev ændret ved afgørelse nr. 85/97 truffet af Det Blandede Udvalg (1);

Kommissionen har vedtaget beslutning nr. 2496/96/EKSF af 18. december 1996 om fællesskabsregler for støtte til jern- og stålindustrien (2), der erstatter Kommissionens beslutning nr. 3855/91/EKSF (3) om fællesskabsregler for støtte til jern- og stålindustrien, der udløb den 31. december 1996;

beslutning nr. 3855/91/EKSF blev indarbejdet i EØS-aftalen ved afgørelse nr. 7/94 truffet af Det Blandede EØS-Udvalg (4);

beslutning nr. 2496/96/EKSF af 18. december 1996 bør indarbejdes i aftalen -

TRUFFET FØLGENDE AFGØRELSE:

Artikel 1

Punkt 1a (Kommissionens beslutning nr. 3855/91/EKSF) i bilag XV til aftalen ændres således:

»1a. 396 S 2496: Kommissionens beslutning nr. 2496/96/EKSF af 18. december 1996 om fællesskabsregler for støtte til jern- og stålindustrien (EFT L 338 af 28.12.1996, s. 42).

Bestemmelserne i beslutningen gælder i forbindelse med aftalen med følgende tilpasning:

a) Udtrykket »Kommissionen« læses »kompetente Tilsynsmyndighed i henhold til artikel 62 i EØS-aftalen«.

b) Udtrykket »forenelige med fællesmarkedet« læses »forenelige med denne aftales funktion«.

c) I artikel 2 indsættes følgende: »eller, når det drejer sig om en EFTA-stat, kapitel 14 i de proceduremæssige og materielle regler for statsstøtte som vedtaget af EFTA-Tilsynsmyndigheden den 15. maj 1996 (*) (**)«.

d) I artikel 3 indsættes følgende: »eller, når det drejer sig om en EFTA-stat, kapitel 15 i de proceduremæssige og materielle regler for statsstøtte, som vedtaget af EFTA-Tilsynsmyndigheden den 19. januar 1994 (***), i overensstemmelse med kriterierne for deres anvendelse på EF's stålindustri, og i tilsvarende industri i EFTA-staterne, som anført i bilaget til denne afgørelse«.

e) I bilaget til beslutningen skal udtrykket »Fællesskabsrammebestemmelserne for statsstøtte« læses »de proceduremæssige og materielle regler for statsstøtte«, som vedtaget af EFTA-Tilsynsmyndigheden den 19. januar 1994.«

f) Artikel 4, stk. 1, første punktum, læses, »Støtte til dækning af ydelser, der udbetales til arbejdstagere i EF's jern- og stålvirksomheder og tilsvarende virksomheder i EFTA-staterne, som er stillet til rådighed, eller som førtidspensioneres, kan betragtes som forenelig med fællesmarkedet, hvis følgende betingelser er opfyldt:«

g) I artikel 4, stk. 1, litra c), indsættes følgende: »eller, når det drejer sig om en EFTA-stat, må støtten til ydelserne ikke overstige det beløb, der må udbetales til en EF-jern- og stålvirksomhed i en tilsvarende situation«.

h) I artikel 6, stk. 1 »på grundlag af EF-traktaten« læses »på grundlag af EF-traktaten eller aftalen mellem EFTA-staterne om Tilsynsmyndigheden og Domstolen«.

i) I artikel 4, stk. 4 og 5, skal udtrykket »traktatens artikel 88« læses »traktatens artikel 88 og den tilsvarende procedure i aftalen mellem EFTA-staterne om Tilsynsmyndigheden og Domstolen.

(*) Bestemmelserne i punkt 14.5.3, stk. 3 og 4, i de proceduremæssige og materielle regler for statsstøtte, som gælder for et forskningsprojekt, der er i overensstemmelse med målene for et særligt projekt eller program, der er udarbejdet i forbindelse med Fællesskabets gældende rammeprogram for forskning og teknologisk udvikling (FTU), gælder også for støtte til et forskningsprojekt, der er udarbejdet i forbindelse med et EKSF-projekt eller program for FTU på jern- og stålområdet.

(**) EFT L 245 af 26.9.1996, s. 20.

(***) EFT L 231 af 3.9.1994, s. 1.«

Artikel 2

Teksterne til beslutning nr. 2496/96/EKSF på islandsk og norsk, som er knyttet til de respektive sproglige udgaver af denne afgørelse, er autentiske.

Artikel 3

Denne afgørelse træder i kraft den 7. marts 1998, forudsat at Det Blandede EØS-Udvalg har modtaget alle fornødne meddelelser i henhold til aftalens artikel 103, stk. 1.

Artikel 4

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den 6. marts 1998.

På Det Blandede EØS-Udvalgs vegne

F. BARBASO

Formand

(1) EFT L 160 af 4.6.1998, s. 44.

(2) EFT L 338 af 28.12.1996, s. 42.

(3) EFT L 362 af 31.12.1991, s. 57.

(4) EFT L 160 af 28.6.1994, s. 134.